wickkiey/tamil-wikipedia-markdown huggingface dataset:
# ரெங்கம் தொடருந்து நிலையம்


**ரெங்கம் தொடருந்து நிலையம்** (ஆங்கிலம்: *Rengam Railway Station*; மலாய்: *Stesen KTMB Rengam*) என்பது மலேசியா, ஜொகூர், குளுவாங் மாவட்டம், ரெங்கம் நகர்ப்பகுதியில் அமைந்துள்ள ஒரு தொடருந்து நிலையம் ஆகும். ரெங்கம் நகரத்தின் மையத்தில் இந்த நிலையம் அமைந்துள்ளது.  

மலேசியாவின் பழைமையான தொடருந்துகளில் இதுவும் ஒன்றாகும். இந்த நிலையம் 1909-ஆம் ஆண்டில் கட்டப்பட்டது. மலாயா மேற்கு கடற்கரை தொடருந்து வழித்தடம் எனும் தீபகற்ப மலேசிய மேற்கு கரை வழித்தடத்தில் (*KTM West Coast Railway Line*) அமைந்துள்ள இந்த நிலையம் கேடிஎம் இண்டர்சிட்டி சேவைகளை வழங்குகிறது. ரெங்கம் நகரத்தில் இந்த நிலையம் அமைந்துள்ளதால், ரெங்கம் நகரத்தின் பெயர் இந்த நிலையத்திற்கும் வழங்கப்பட்டது.  

## பொது

2021-ஆம் ஆண்டின் பிற்பகுதியில் இருந்து பயணிகளின் செயல்பாடுகள் ரெங்கம் தற்காலிகத் தொடருந்து நிலையத்திற்கு மாற்றப்பட்டன. புதிய ரெங்கம் நிலையத்திற்கு சில மைல் தொலைவில் ஒரு வழித்தடத்தைக் கொண்ட ஒரு நிலையம் தற்காலிகமாகக் கட்டப்பட்டு உள்ளது.  

புதிய ரெங்கம் நிலையம் திறக்கப்பட்டதும், பழைய நிலையம் ஒரு பாரம்பரியக் கட்டிடமாக, பழைய நிலையில் அப்படியே தக்க வைக்கப்படுமா என்பது பற்றிய தகவல்கள் கிடைக்கவில்லை.  

புதிய ரெங்கம் நிலையத்தில் நடைபெறும் சீரமைப்பின் காரணமாக, பழைய ரெங்கம் நிலையம் பயணிகளின் பொது வசதிகளுக்காக மட்டுமே திறக்கப்பட்டுள்ளது. புதிய ரெங்கம் நிலையத்தில் பயணிகளுக்கான செயல்பாடுகள் எதுவும் நடைபெறவில்லை. புதிய ரெங்கம் நிலையத்தைச் சுற்றியுள்ள பாதைகளில் செப்பனிடும் பணிகள் 2021 டிசம்பரில் தொடங்கப்பட்டன.  

## இரட்டைப் பாதை மின்மயமாக்கல் திட்டம்

கிம்மாஸ் - ஜொகூர் பாரு மின்மயமாக்கப்பட்ட இரட்டை கண்காணிப்பு திட்டத்தின் ஒரு பகுதியாக புதிய ரெங்கம் நிலையம் கட்டப்படுகிறது. இந்த நிலையம் 23 ஜூன் 2021 அன்று மூடப்பட்டு, அதற்குப் பதிலாகப் பழைய ரெங்கம் நிலையத்திற்கு சில மைல் தொலைவில் ஒரு தற்காலிக நிலையம் அமைக்கப்பட்டது.  

புதிய கேடிஎம் இடிஎஸ் மின்சாரச் தொடருந்து சேவைகளுக்கு இடமளிக்கும் வகையில், ஜொகூர் மாநிலத்தில் உள்ள தொடருந்து வழித்தடங்களில் தற்போது மேம்படுத்தும் பணிகள் நடைபெற்று வருகின்றன.  

மலாயா கடற்கரை மேற்குத் தொடருந்து வழித்தடத்தில் இரட்டைப் பாதை மற்றும் ஒற்றைப் பாதைகளை மின்மயமாக்கும் திட்டமே மலேசிய மின்மயமாக்கல் திட்டம் ஆகும்.
# மெர்வின் (தமிழ் எழுத்தாளர்)


**மெர்வின்** (31. மே. 1947- 14. பெப்ரவரி. 2024) என்பவர் ஒரு தமிழக எழுத்தாளர் ஆவார். இவர் குறிப்பாக தன் முன்னேற்ற நூல்களை எழுதியதற்குப் புகழ்பெற்றவர். தமிழ்நாடு அரசின் சிறந்த நூல்களுக்கான பரிசை இவரது இரண்டு நூல்கள் பெற்றுள்ளன. இவர் 58 நூல்களுக்கும் மேல் எழுதியதாக அறியப்படுகிறது.  

## வாழ்க்கை
மெர்வின் 1947 மே 31 அன்று தமிழ்நாட்டின் பொள்ளாச்சியில் பிறந்தார். இவரது தந்தை ஈரோட்டில் வட்டாட்சியராக பணியாற்றினார். 1968இல் பள்ளி மாணவராக இவர் இருந்த காலத்தில் தந்தையிடம் இருந்து *கவலைப்படாதே* என்ற நூலைப் பெற்றுப் படித்தார். அன்று முதல் நூல்களைப் படிக்கும் ஆர்வம் இவருக்குப் பற்றிக் கொண்டது. 1968 இல் பள்ளி மாணவர்களுக்கு நடத்தப்பட்ட பூச்சென்று என்ற இதழுக்கு மெர்வின் பெறுப்பாசிரியராக இருந்தார்.  

சென்னை சென்னை கிறித்துவக் கல்லூரியில் இளங்கலை படித்துவந்த காலத்தில் அப்துற்றகீமின் தன்முன்னேற்ற நூல்களைப் படித்தார். அதன் பிறகு தான் முழுநேர எழுத்தாளராக முடிவு எடுத்தார். அதன் பிறகு நூற்றுக் கணக்கான நூல்களை எழுதினார்.  

இவர் எழுதிய *எண்ணம் வெற்றியின் சின்னம்*, *கடமை தருவது பெருமை* ஆகிய இரு நூல்களுக்காக தமிழ்நாடு அரசின் சிறந்த நூலுக்கான பரிசை இருமுறை பெற்றுள்ளன.  

உடல் நலக் குறைவால் பாதிக்கப்பட்டிருந்த மெர்வின் 2024, பெப்ரவரி, 14 அன்று இறந்தார்.  

## இவரது நூல்களில் சில
- வாழ்க்கை உன்கைகளிலே (1970)
- வெற்றி உங்களுக்குத்தான்
- நல்ல எண்ணம் நன்மையைத் தரும்
- வெற்றி உங்களிடமே
- முயற்சியே முன்னேற்றம்
- வியாபாரம் வெற்றிக்கு ஆதாரம்
- உயர்வு உன்னிடமே
- எண்ணம் வெற்றியின் சின்னம்
- கடமை தருவது பெருமை
- உயர்வு தரும் உன்னத சம்பவங்கள்
# லாயாங் லாயாங் தொடருந்து நிலையம்


**லாயாங் லாயாங் தொடருந்து நிலையம்** (ஆங்கிலம்: *Layang-Layang Railway Station*; மலாய்: *Stesen KTMB Layang-Layang*) என்பது மலேசியா, ஜொகூர், குளுவாங் மாவட்டம், லாயாங் லாயாங் நகர்ப்பகுதியின் மையத்தில் அமைந்துள்ள ஒரு தொடருந்து நிலையம் ஆகும்.  

இந்த நகரம் எந்த ஒரு பெரிய முதனமைச் சாலையாலும் இணைக்கப்படவில்லை. உள்ளூர் சாலைகளில் ஒரு சாலை மட்டுமே லாயாங் லாயாங் நகரத்தை; குளுவாங்-ரெங்கம் சாலையுடன் இணைக்கிறது. கேடிஎம் இண்டர்சிட்டி தெற்கு நகரிடை தொடருந்துகள் (*Ekspres Selatan*) சேவையாற்றத் தொடங்கியதில் இருந்து இந்த நகரம் புகழ் பெற்றது.  

## பொது

மலேசியாவின் பழைமையான தொடருந்துகளில் இதுவும் ஒன்றாகும். இந்த நிலையம் 1909-ஆம் ஆண்டில் கட்டப்பட்டது. மலாயா மேற்கு கடற்கரை தொடருந்து வழித்தடம் எனும் தீபகற்ப மலேசிய மேற்கு கரை வழித்தடத்தில் (*KTM West Coast Railway Line*) அமைந்துள்ள இந்த நிலையத்திற்கு, கேடிஎம் இண்டர்சிட்டி சேவைகளை வழங்குகிறது. லாயாங் லாயாங் நகரத்தில் இந்த நிலையம் அமைந்துள்ளதால், லாயாங் லாயாங் நகரத்தின் பெயர் இந்த நிலையத்திற்கும் வழங்கப்பட்டது.  

2021-ஆம் ஆண்டின் பிற்பகுதியில் இருந்து பயணிகளின் செயல்பாடுகள் லாயாங் லாயாங் தற்காலிகத் தொடருந்து நிலையத்திற்கு மாற்றப்பட்டன. புதிய லாயாங் லாயாங் நிலையத்திற்கு சில மைல் தொலைவில் ஒரு வழித்தடத்தைக் கொண்ட ஒரு நிலையம் தற்காலிகமாகக் கட்டப்பட்டு உள்ளது.  

### புதிய நிலையம்

புதிய லாயாங் லாயாங் நிலையம் திறக்கப்பட்டதும், பழைய நிலையம் ஒரு பாரம்பரியக் கட்டிடமாக, பழைய நிலையில் அப்படியே தக்க வைக்கப்படுமா என்பது பற்றி இன்னும் தெரியவில்லை.  

புதிய லாயாங் லாயாங் நிலையத்தில் நடைபெறும் சீரமைப்பின் காரணமாக, பழைய லாயாங் லாயாங் நிலையம் பயணிகளின் பொது வசதிகளுக்காக மட்டுமே திறக்கப்பட்டுள்ளது. புதிய லாயாங் லாயாங் நிலையத்தில் பயணிகளுக்கான செயல்பாடுகள் எதுவும் நடைபெறவில்லை. புதிய லாயாங் லாயாங் நிலையத்தைச் சுற்றியுள்ள பாதைகளில் செப்பனிடும் பணிகள் 2021 டிசம்பரில் தொடங்கப்பட்டன.  

## கிம்மாஸ் - ஜொகூர் பாரு மின்மயமாக்கல் திட்டம்

கிம்மாஸ் - ஜொகூர் பாரு மின்மயமாக்கப்பட்ட இரட்டை கண்காணிப்பு திட்டத்தின் (*Gemas-Johor Bahru Double Tracking and Electrification Project*) ஒரு பகுதியாக புதிய லாயாங் லாயாங் நிலையம் கட்டப்படுகிறது.  

பழைய நிலையம் 8 மார்ச் 2022 அன்று மூடப்பட்டு, அதற்குப் பதிலாக, சற்று தொலைவில் உள்ள கெனாங்கான் (*Kampung Kenangan*) எனும் கிராமப் பகுதியில் ஒரு தற்காலிக நிலையம் உருவாக்கப்பட்டது.  

புதிய கேடிஎம் இடிஎஸ் மின்சாரச் தொடருந்து சேவைகளுக்கு இடமளிக்கும் வகையில், ஜொகூர் மாநிலத்தில் உள்ள தொடருந்து வழித்தடங்களில் தற்போது மேம்படுத்தும் பணிகள் நடைபெற்று வருகின்றன.  

மலாயா கடற்கரை மேற்குத் தொடருந்து வழித்தடத்தில் இரட்டைப் பாதை மற்றும் ஒற்றைப் பாதைகளை மின்மயமாக்கும் திட்டமே மலேசிய மின்மயமாக்கல் திட்டம் ஆகும்.
# ஆக்டினிடியா கலோசா


**ஆக்டினிடியா கலோசா** (*Actinidia callosa*, the *Himalayan kiwi vine*) என்பது பூக்கும் தாவரம் ஆகும். இது சீனாவின் முட்செடி குடும்பத்தின் (Actinidiaceae) கீழ் வகைப்படுத்தப்பட்டுள்ளது. இதன் பிறப்பிடம் இமயமலைத்தொடர், நடு, தெற்கு, வட சீனப் பகுதிகள், தைவான், மியான்மர், வியட்நாம், தீபகற்ப மலேசியா, சுமாத்திரா ஆகும்.  

உதிரக்கூடிய இலைகளைப் பெற்றிருக்கும் இக்கொடியானது 30 மீ (98 அடி) வளரும் இயல்புடையதாக உள்ளது, இதில் பலவிதமான வகைகள் வளரும் கடல் மட்ட அளவினைப் பொறுத்து (400 மீ முதல் 2600 மீ அல்லது 1300 அடி முதல் 8500 அடி வரை) வேறுபட்டு உள்ளன. இதன் பழங்களுக்காக வளர்க்கப்படுகிறது. இதன் குரோமோசாம் அடிப்படையில், இதன் பரவலிட வேறுபாடுகளைப் பெற்றிருக்கிறதா என ஆய்வு ஐயங்கள் உள்ளன.  

## துணையினங்கள்
கீழ்காணும் வகைகள், இதன் துணையினங்களாக ஏற்கப் பட்டுள்ளன.  
- *Actinidia callosa* var. *acuminata* - சீனா
- *Actinidia callosa* var. *callosa* – இமயமலைத்தொடர், நேபாளம், மியான்மர், வியட்நாம், தைவான், சீனா
- *Actinidia callosa* var. *discolor* – தென் சீனா, வியட்நாம், தைவான்
- *Actinidia callosa* var. *henryi* – திபேத், நடு, தென் சீனா
- *Actinidia callosa* var. *pubescens* – அசாம் மாநிலம், சுமத்திரா தீவுகள், மலேசியா
- *Actinidia callosa* var. *strigillosa* – சீனா
# ஆ. ப. ஜெ. அப்துல் கலாம் நினைவாகப் பெயரிடப்பட்டவற்றின் பட்டியல்

**ஆ. ப. ஜெ. அப்துல் கலாம் நினைவாகப் பெயரிடப்பட்டவற்றின் பட்டியல்** (*List of things named after A. P. J. Abdul Kalam*) என்பது 25 சூலை 2002 முதல் 25 சூலை 2007 வரை இந்தியாவின் 11ஆவது குடியரசுத் தலைவராகப் பணியாற்றிய இந்திய விண்வெளி விஞ்ஞானி ஆ. ப. ஜெ. அப்துல் கலாமின் நினைவாகப் பெயரிடப்பட்ட பொருட்கள்/நிறுவனங்களின் பட்டியல் ஆகும்.  

## இடங்கள்
- **கலாம் சிகரம்**, இமாச்சலப் பிரதேசத்தில் உள்ள பாரா சிக்ரி பனிப்பாறை அருகில் அமைந்துள்ள 6,180 மீட்டர் உயரச் சிகரம்.
- **டாக்டர் ஆ. ப. ஜெ. அப்துல் கலாம் சாலை**, புது தில்லியில் உள்ள ஒரு சாலை. "புது தில்லியின் புவியியல் வரலாற்றால் ஈர்க்கப்பட்டது, அரசியல் மற்றும் மதவெறியால் அல்ல" என்று வரலாற்றாசிரியர்கள் மறுபெயரிடுவதை விமர்சித்தனர்.
- **அப்துல் கலாம் தீவு**, வங்காள விரிகுடாவில் உள்ள ஒரு தீவு.
- **அப்துல் கலாம் தேசிய நினைவகம்,** இராமேசுவரம், தமிழ்நாடு

## நிறுவனங்கள்
- **டாக்டர் ஏ. பி. ஜே. அப்துல் கலாம் ஏவுகணை வளாகம்**, இந்தியாவின் ஐதராபாத்தில் உள்ள ஒரு தரைப்படை ஆராய்ச்சி நிறுவனம்.
- **ஆ. ப. ஜெ. அப்துல் கலாம் மையம்**, அசாம் மாநிலத்தில் உள்ள ஒரு அரசு நிதியுதவி பெறும் அமைப்பு.
- டாக்டர் கலாம் வேளாண் கல்லூரி, பீகார் மாநிலத்தின் கிஷன்கஞ்சில் உள்ள ஒரு வேளாண் கல்லூரி ஆகும்.
- உயர் கல்வி மற்றும் திறன் கல்வி உத்தரவாதத் திட்டம் (HESEGS) என்பது தில்லியில் உள்ள ஒரு கல்வி நிறுவனம் அல்லது அரசாங்கத் திட்டமாகும்.

## கல்லூரிகள் மற்றும் பல்கலைக்கழகங்கள்
- **டாக்டர் ஆ. ப. ஜெ. அப்துல் கலாம் பல்கலைக்கழகம்**, மத்தியப் பிரதேசத்தின் இந்தூரில் உள்ள ஒரு தனியார் பல்கலைக்கழகம்.
- **ஆ. ப. ஜெ. அப்துல் கலாம் தொழில்நுட்ப பல்கலைக்கழகம்**, கேரளாவின் திருவனந்தபுரத்தில் உள்ள ஒரு மாநில பல்கலைக்கழகம்.
- **டாக்டர் ஆ. ப. ஜெ. அப்துல் கலாம் தொழில்நுட்ப பல்கலைக்கழகம்**, உத்தரப் பிரதேசத்தின் இலக்னோவில் உள்ள ஒரு பொது கல்லூரி பல்கலைக்கழகம்.
- **டாக்டர் ஏ. பி. ஜே. அப்துல் கலாம் அரசு கல்லூரி**, நியூ நகரம், கொல்கத்தா .
- **டாக்டர் ஆ. ப. ஜெ. அப்துல் கலாம் அரசு கலை மற்றும் அறிவியல் கல்லூரி**, இராமேஸ்வரம், தமிழ்நாடு
- **டாக்டர் ஆ. ப. ஜெ. அப்துல் கலாம் அறிவியல் பீகார்**, பீகாரில் உள்ள ஒரு அரசு ஆராய்ச்சி மையம்.
- **டாக்டர் ஆ. ப. ஜெ. அப்துல் கலாம் யுஐடி ஜாபுவா**, மத்தியப் பிரதேசத்தில் உள்ள ஒரு பொதுக் கல்லூரி.

## விடுமுறை நாட்கள்
- உலக மாணவர் தினம், அப்துல் கலாமின் 79ஆவது பிறந்த நாள், பன்னாட்டு அளவில் ஐக்கிய நாடுகள் சபை அங்கீகரிக்கப்பட்டது (இந்திய ஊடகங்களின்படி). இந்த நாளை ஐ. நா. அதிகாரப்பூர்வமாக அங்கீகரிக்கவில்லை.

## அரசியல் கட்சிகள்
- அப்துல் கலாம் இலட்சிய இந்தியா கட்சி, அரசியல் கட்சி துவக்கப்பட்ட நாள் 28 பிப்ரவரி 2016.

## விருது
- டாக்டர் ஏ. பி. ஜே. அப்துல் கலாம் விருது, தமிழ்நாடு அரசால் நிறுவப்பட்ட விருது.

## முன்மொழியப்பட்ட மறுசீரமைப்புகள்
- காக்கநாட்டில் அமைந்துள்ள விண்வெளி அறிவியல் அருங்காட்சியகம்
# செபிகேட் ஜாகுவார்


**செபிகேட் ஜாகுவார்** (SEPECAT Jaguar) என்பது ஒரு மீயொலிவேக தாக்குதல் வானூர்தியாகும். இது பிரித்தானிய மற்றும் பிரெஞ்சு வான்படைகளின் பயன்பாட்டுக்காக 1960களின் பிற்பாதியில் உருவாக்கப்பட்டது. இந்த வானூர்தியானது இப்பொழுதும் இந்திய வான்படையால் பயன்படுத்தப்படுகின்றது.  

முதலில் பயிற்சிக்காக பயன்படுத்த ஏதுவான ஒரு இலகுரக தாரை வானூர்தியாக இது வடிவமைக்கப்பட்டது. இது ஒற்றை இருக்கை மட்டும் இரு தாரை பொறிகள் கொண்ட தாக்குதல் வானூர்தியாகும். பிறகு இந்த வானூர்தியின் மீயொலிவேக செயல்திறனால் இது உளவு மற்றும் தாக்குதல் பணிகளில் பயன்படுத்தப்பட்டது.  

பிரெஞ்சு கடற்படையின் வானூர்தி தாங்கிக் கப்பல்களின் பயன்பாட்டுக்காக இவை மாற்றியமைக்கப்பட திட்டமிடப்பட்ட போதிலும், பின்னாட்களில் இந்த திட்டம் கைவிடப்பட்டது. இந்த வானூர்திகள் செபேக்கட் செபிகேட் (SEPECAT) நிறுவனத்தால் தயாரிக்கப்பட்டன, இது பிரான்சு நாட்டின் பிரெகுவேட் மற்றும் பிரித்தானிய வானூர்தி நிறுவனத்தின் கூட்டு திட்டங்களில் ஒன்றாகும்.  

இந்தியா, ஓமன், எக்குவடோர் மற்றும் நைஜீரியா ஆகிய நாடுகளுக்கு ஜாகுவார் ஏற்றுமதி செய்யப்பட்டது. இந்த வானூர்தியானது மூரித்தானியா, சாட், ஈராக், பொசுனியா மற்றும் பாக்கித்தான் நாடுகளில் நடந்த மோதல்கள் மற்றும் இராணுவ நடவடிக்கைகளில் பயன்படுத்தப்பட்டது. அத்துடன் பனிப்போரின் போது ஐக்கிய இராச்சியம் மற்றும் பிரான்சு நாடுகளால் பெருமளவில் பயன்படுத்தப்பட்டன. வளைகுடா போரில், அதிக வெப்பநிலையில் இதன் செயல்பாடு மற்றும் நம்பகத்தன்மைக்காக பாராட்டப்பட்டது. இந்த வானூர்தி பிரெஞ்சு வான்படையால் சூலை 2005 வரையும், பிரித்தானிய வான்படையால் ஏப்ரல் 2007 வரையும் பயன்படுத்தப்பட்டது.  

## விவரக்குறிப்புகள்
# அரி மோகன் பாங்கூர்


இவர் பம்பாய் இந்திய தொழில்நுட்பக் கழகத்தில் வேதியியல் பொறியியல் பட்டம் படித்தார்.  

## தொழில் வாழ்க்கை
பாங்கூர் 1992 ஆம் ஆண்டு முதல் சிறீ சிமெண்ட்டு நிறுவனத்தின் இயக்குநராக இருந்து வருகிறார. மேலும் இதன் தலைமை நிர்வாக அதிகாரியாகவும் உள்ளார். பின்னர் இணைப்பை நிராகரித்து, ஒரு தசாப்தத்தில் தொழிற்சாலையின் திறனை பத்து மடங்கு அதிகரித்து, பங்கு விலை பத்து ஆண்டுகளுக்கு முன்பிருந்த ரூ 45 என்பதை ரூ 4,500 என்ற அளவுக்கு உயர்த்தினார்.  

2016 ஆம் ஆண்டு நிலவரப்படி, சிறீ சிமெண்ட்டில் 65% பங்குகளை பாங்கூர் குடும்பம் வைத்திருந்தது.  

## தனிப்பட்ட வாழ்க்கை
இவருக்கு பிரசாந்த் என்ற மகன் உள்ளார், அவர் இணை நிர்வாக இயக்குநராக உள்ளார்.
# கூலாய் தொடருந்து நிலையம்


**கூலாய் தொடருந்து நிலையம்** (ஆங்கிலம்: *Kulai Railway Station*; மலாய்: *Stesen KTMB Kulai*) என்பது மலேசியா, ஜொகூர், கூலாய் மாவட்டம், கூலாய் நகர்ப்பகுதியில் அமைந்துள்ள ஒரு தொடருந்து நிலையம் ஆகும். இந்த நிலையம் கூலாய் நகரத்தின் மையப் பகுதியில் அமைந்து இருப்பதால், நகரத்தின் ஒவ்வோர் இடத்தில் இருந்தும் எளிதாகப் பயணிக்கும் தூரத்தில் உள்ளது.  

இந்த நிலையம் கூலாய் நகரத்திற்கும்; மற்றும் கூலாய் ஜெயா; ஆயர் பெம்பான்; பண்டார் புத்ரா கூலாய் புக்கிட் பத்து இண்டாபுரா; கெலாப்பா சாவிட், சாலேங்; செடனாக்; சீலோங்; செனாய்; செங்காங் ஆகிய நகர்ப் பகுதிகளுக்கும் சேவை செய்கிறது.  

கூலாய் நகரம் இசுகந்தர் மலேசியா எனும் பொருளாதார மண்டலத்திற்குள் அமைந்து இருப்பதால் கூலாய் தொடருந்து நிலையத்தின் சேவைகளை அதிகமானோர் பயன்படுத்திக் கொள்கின்றனர்.  

## பொது

மலேசியாவின் பழைமையான தொடருந்துகளில் இதுவும் ஒன்றாகும். இந்த நிலையம் 1909-ஆம் ஆண்டில் கட்டப்பட்டது. மலாயா மேற்கு கடற்கரை தொடருந்து வழித்தடம் எனும் தீபகற்ப மலேசிய மேற்கு கரை வழித்தடத்தில் (*KTM West Coast Railway Line*) அமைந்துள்ள இந்த நிலையம் கேடிஎம் இண்டர்சிட்டி சேவைகளை வழங்குகிறது.  

கூலாய் நகரத்தில் இந்த நிலையம் அமைந்துள்ளதால், கூலாய் நகரத்தின் பெயர் இந்த நிலையத்திற்கும் வழங்கப்பட்டது.  

## கிம்மாஸ் - ஜொகூர் பாரு மின்மயமாக்கல் திட்டம்

கிம்மாஸ் - ஜொகூர் பாரு மின்மயமாக்கப்பட்ட இரட்டை கண்காணிப்பு திட்டத்தின் (*Gemas-Johor Bahru Double Tracking and Electrification Project*) ஒரு பகுதியாக புதிய கூலாய் நிலையம் கட்டப்பட்டது.  

புதிய கேடிஎம் இடிஎஸ் மின்சாரச் தொடருந்து சேவைகளுக்கு இடமளிக்கும் வகையில், ஜொகூர் மாநிலத்தில் உள்ள மற்ற தொடருந்து வழித்தடங்களில் தற்போது மேம்படுத்தும் பணிகள் நடைபெற்று வருகின்றன.  

மலாயா கடற்கரை மேற்குத் தொடருந்து வழித்தடத்தில் இரட்டைப் பாதை மற்றும் ஒற்றைப் பாதைகளை மின்மயமாக்கும் திட்டமே மலேசிய மின்மயமாக்கல் திட்டம் ஆகும்.
# இஞ்சி பூண்டு மசாலா

(கல்வம், குழவி) உள்ளே பூண்டும் இஞ்சியும் உள்ளன.]]  
**இஞ்சி பூண்டு மசாலா** (*Ginger garlic masala*) என்பது சமைக்காத இஞ்சியையும், வெள்ளைப்பூண்டினையும், கைவிசையால் நசுக்கி, கலந்து பயன்படுத்தப்படும் சமையல் துணைப்பொருள் ஆகும். இதனுடன் சில நேரங்களில் உப்பும் கலந்து நசுக்குவர்.  

இக்கலவையை இந்திய சமையலில் அடிக்கடி பயன்படுத்துவர். அதிகமாக இறைச்சி உணவு சமையலிலும், காய்கறி சமையல் வகைகளில் குறைவாகவே பயன்படுத்தப்படுகிறது. தாய்லாந்து உணவு வகைகளிலும் இதனைப் பயன்படுத்துவர்.  

இக்கலவை பயனுள்ள வேதிப்பொருட்களைத் தன்னகத்தேப் பெற்றுள்ளது. இவ்வேதிப்பொருட்கள், செரிமானத்தினை மேம்படுத்துகிறது. மேலும், உணவுப் பொருளின் சுவையையும் மேம்படுத்தும் சுவையூக்கியாகவும் இருக்கிறது.  

இத்தகைய கலவையை உடனுக்குடன் தயாரித்து சமையலில் பயன்டுத்துவர். இதற்கு மாற்றாக மின்சாரத்தில் இயங்கும் அரவை இயந்திரத்தையும் பலர் பயன்படுத்துவர். இதனால் குறைந்த நேரத்தில் அதிக கலைவையை உருவாக்க முடிகிறது. கலவையாக அல்லாமல், நன்கு அரைத்து பசை போல் ஆக்கியதை, *இஞ்சி பூண்டு விழுது* என்று அழைப்பர். இந்த விழுது, கடைகளில் பதப்படுத்தி புட்டிகளிலும், சிறு நெகிழிப்பைகளிலும் அடைக்கப்பட்டு விற்பனையும் செய்யப்படுகிறது. குறிப்பாக பிரியாணி உணவில், இஞ்சி பூண்டு விழுது பயன்படுத்தப்படுகிறது.
# உடுத்துறை



<templatestyles src="Module:Infobox/styles.css"></templatestyles>  
**உடுத்துறை** என்பது இலங்கையில் வட மாகாணத்தின் யாழ்ப்பாண மாவட்டத்தில் அமைந்துள்ள ஒரு கிராமம் ஆகும். இது மருதங்கேணி பிரதேச செயலாளர் பிரிவில் அமைந்துள்ளது. இது மருதங்கேணிக்கு வடமேற்கே சுமார் 4 கிலோமீட்டர் தூரத்தில் அமைந்துள்ளது.  

## கோயில்கள்
- உடுத்துறை ஐந்தாம்பனைப் பிள்ளையார் ஆலயம்
- உடுத்துறை அரசடி முருகன் ஆலயம்
# அனிகா சுரேந்திரன்



**அனிகா சுரேந்திரன்** (பிறப்பு: நவம்பர் 27, 2004) என்பவர் இந்திய நடிகையாவார். இவர் குழந்தை நட்சத்திரமாக அறிமுகமானார் என்பதால், பேபி அனிகா என்றும் அழைக்கப்படுகிறார்.  

இவர் மலையாளம், தமிழ் மற்றும் தெலுங்கு ஆகிய மொழி திரைப்படங்களில் பணியாற்றியுள்ளார். துடாருன்னு (2010), என்னை அறிந்தால் (2015) மற்றும் விஸ்வாசம் (2019) ஆகிய படங்களில் நடித்தார். அவர் நடிப்பிற்காக விருதுகளைப் பெற்றுள்ளார்.  

## திரை வாழ்க்கை
அனிகா குழந்தை நட்சத்திரமாக சத்யன் அந்திகாட் எழுதி இயக்கிய 2010 ஆம் ஆண்டு வெளிவந்த இந்திய மலையாள மொழி குடும்ப நாடகத் திரைப்படமான கதா தொடருன்னு என்பதில் நடித்தார். இத்திரைப்படத்தில் ஜெயராம் , மம்தா மோகன்தாஸ் மற்றும் ஆசிப் அலி ஆகியோர் நடித்துள்ளனர். அனிகாவிற்கு இத்திரைப்படம் 13வது ஏசியாநெட் திரைப்பட விருதுகளில் சிறந்த குழந்தை நட்சத்திரத்திற்கான விருதினை பெற்று தந்தது.  

2015 ஆம் ஆண்டு கௌதம் மேனன் இயக்கத்தில் அஜித் குமார்,அனுஷ்கா ஆகியோரின் நடிப்பில் வெளியான என்னை அறிந்தால் திரைப்படத்தில் அஜித் குமார் திரிஷா தம்பதியினருக்கு மகளாக நடித்திருந்தார். 2019 ஆம் ஆண்டு வெளியான சிவா இயக்கத்தில் வெளியான விசுவாசம் திரைப்படத்தில் அஜித் குமார், நயன்தாரா தம்பதியினருக்கு மகளாக நடித்திருந்தார்..  

நடிகர் நடிப்பில் 2015ஆம் ஆண்டு பிப்ரவரியில் வெளியான இந்தியத் தமிழ்த் திரைப்படமாகும். ஹாரிஸ் ஜயராஜ் இசையமைக்க, டான் மெக்கார்த்தர் ஒளிப்பதிவு செய்ய, இப்படத்தை  

மலையாளத் திரைப்படமான கப்பேலாவின் (2020) தெலுங்கு மொழி மறு ஆக்க திரைப்படமான புட்ட பொம்மா (2023) மூலம் அவர் முன்னணி நடிகையானார்..  

### வலைத்தொடர்கள்
| 2019 | *குயின்* | இளம் சக்தி சேஷாத்ரி | தமிழ் | எம்.எக்ஸ் பிளேயரில் வலைத்தொடர் | } |
| --- | --- | --- | --- | --- | --- |

## விருதுகள்
| கேரள மாநில திரைப்பட விருது | 2013 | சிறந்த குழந்தை நட்சத்திரம் | *5 சுந்தரிகள்* |  |
| --- | --- | --- | --- | --- |
| ஆசியாநெட் திரைப்பட விருதுகள் | 2011 | சிறந்த குழந்தை நட்சத்திரம் | *காதா துடாருன்னு* |  |
| 2018 | *தி கிரேட் பாதர்* |  |  |  |
| ஜேஎப்டபல்யூ திரைப்பட விருது | 2020 | சிறந்த குழந்தை நட்சத்திரம் | *விசுவாசம் (திரைப்படம்)* | } |

## ஆதாரங்கள்
# கெம்பாஸ் பாரு தொடருந்து நிலையம்


**கெம்பாஸ் பாரு தொடருந்து நிலையம்** (ஆங்கிலம்: *Kempas Baru Railway Station*; மலாய்: *Stesen KTMB Kempas Baru*) என்பது மலேசியா, ஜொகூர், ஜொகூர் பாரு மாவட்டம், கெம்பாஸ் நகர்ப்பகுதியில் அமைந்துள்ள ஒரு தொடருந்து நிலையம் ஆகும்.  

கெம்பாஸ் நகரத்தில் இந்த நிலையம் அமைந்துள்ளதால், கெம்பாஸ் பாரு என இந்த நிலையத்திற்குப் பெயரிடப்பட்டது. மலேசியாவின் பழைமையான தொடருந்துகளில் இதுவும் ஒன்றாகும். இந்த நிலையம் 1909-ஆம் ஆண்டில் கட்டப்பட்டது.  

இந்த நிலையம் மறுசீரமைக்கப்பட்டு 6 பிப்ரவரி 2024-இல் திறக்கப்பட்டது.  

## பொது

1909-ஆம் ஆண்டில், மலாய் இராச்சியங்களின் கூட்டமைப்பு தொடருந்து (*Federated Malay States Railways*) எனும் தொடருந்து அமைப்புக்காக கெம்பாஸ் தொடருந்து நிலையம் கட்டப்பட்டது. பின்னர் இந்த அமைப்பு மலாயா தொடருந்து நிர்வாகம் (*Malayan Railway Administration*) எனவும் அழைக்கப்பட்டது.  

அப்போது அந்த நிலையம், தற்போதைய நிலையத்திலிருந்து சுமார் 100 தொலைவில் கட்டப்பட்டது. இருப்பினும் **கெம்பாஸ் லாமா தொடருந்து நிலையம்** ஜப்பானியர்களால் இரண்டாம் உலகப் போரில் அழிக்கப்பட்டது. போருக்குப் பிறகு மீண்டும் கட்டப்பட்டது. சில ஆண்டுகளுக்குப் பிறகு அந்த நிலையம் இடிக்கப்பட்டது. பின்னர் பல ஆண்டுகளாக கைவிடப்பட்டது.  

### மலாயா தொடருந்து நிறுவனம்

அண்மையக் காலத்தில்தான், மலாயா தொடருந்து நிறுவனம், புதிய தொடருந்து நிலையத்தைக் கட்ட உத்தரவிட்டது. கெம்பாஸ் பாரு என புதிய நிலையத்திற்கு பெயர் தேர்வு செய்யப்பட்டது.  

மலாயா மேற்கு கடற்கரை தொடருந்து வழித்தடம் எனும் தீபகற்ப மலேசிய மேற்கு கரை வழித்தடத்தில் (*KTM West Coast Railway Line*) அமைந்துள்ள இந்த நிலையம் கேடிஎம் இண்டர்சிட்டி சேவைகளை வழங்குகிறது.  

## கிம்மாஸ் - ஜொகூர் பாரு மின்மயமாக்கல் திட்டம்

கிம்மாஸ் - ஜொகூர் பாரு மின்மயமாக்கப்பட்ட இரட்டை கண்காணிப்பு திட்டத்தின் (*Gemas-Johor Bahru Double Tracking and Electrification Project*) ஒரு பகுதியாக புதிய கெம்பாஸ் பாரு நிலையம் கட்டப்பட்டது.  

புதிய கேடிஎம் இடிஎஸ் மின்சாரச் தொடருந்து சேவைகளுக்கு இடமளிக்கும் வகையில், ஜொகூர் மாநிலத்தில் உள்ள மற்ற தொடருந்து வழித்தடங்களில் தற்போது மேம்படுத்தும் பணிகள் நடைபெற்று வருகின்றன.  

மலாயா கடற்கரை மேற்குத் தொடருந்து வழித்தடத்தில் இரட்டைப் பாதை மற்றும் ஒற்றைப் பாதைகளை மின்மயமாக்கும் திட்டமே மலேசிய மின்மயமாக்கல் திட்டம் ஆகும்.  

## மேற்சான்றுகள்
# பால்டிக் நாடுகள்


**பால்டிக் நாடுகள்** (*Baltic states* அல்லது *Baltic countries*) என்பது எசுத்தோனியா, லாத்வியா, லித்துவேனியா ஆகிய நாடுகளைக் குறிக்கும் ஒரு புவிசார் அரசியல் சொல் ஆகும். இம்மூன்று நாடுகளும், வட அத்திலாந்திய ஒப்பந்த அமைப்பு, ஐரோப்பிய ஒன்றியம், ஐரோ வலயம், பொருளியல் கூட்டுறவு மற்றும் வளர்ச்சிக்கான அமைப்பு, ஐரோப்பியப் பேரவை ஆகியவற்றில் உறுப்பினர்களாக உள்ளன. இந்த மூன்று இறைமையுள்ள நாடுகளும், பால்டிக் கடலின் கிழக்குக் கரையில் அமைந்துள்ளமையால், இவை *பால்டிக் நாடுகள்* எனக் குறிப்பிடப்படுகின்றன. வரலாற்றுப் பதிவுகளிலும் இந்நாடுகளைப் பலவிதமான பெயர்களில் பால்டிக் கடலோடு தொடர்புபடுத்தி பால்டிக் குடியரசுகள், பால்டிக் நிலங்கள், பால்டிக்குகள் என குறிப்பிடுகின்றனர்.  

இந்த மூன்று பால்டிக் நாடுகளும், உலக வங்கியால் அதிக வருமானமுள்ள நாடுகளாகப் பட்டியல் இட்டுள்ளன. இந்நாடுகள் மிக அதிக மனித மேம்பாட்டுச் சுட்டெண்ணைக் கொண்டுள்ளன. இந்த மூன்று நாடுகளும் தங்களுக்குள்ளே நிருவாக ஒத்துழைப்பும், சட்டத்துறை ஒத்துழைப்புகளையும் ஏற்படுத்திக் கொண்டிருக்கின்றன. குறிப்பாக வெளிநாட்டுக் கொள்கை, பாதுகாப்பு, ஆற்றல், போக்குவரத்து போன்றவற்றில் கூட்டுறவாக மேலாண்மை செய்து கொள்கின்றன.  

## வரலாறு
*பால்டிக் நாடுகள்* என்ற சொல் 20-ஆம் நூற்றாண்டின் தொடக்கம் வரை, பால்டிக் கடலுக்கு அருகிலுள்ள சுவீடன், டென்மார்க், சில சமயங்களில் செருமானியப் பேரரசு, உருசியப் பேரரசு ஆகிய நாடுகளின் சூழலில் பயன்படுத்தப்பட்டது. நோர்டிக் சங்கங்களின் வருகையுடன், பால்டிக் நாடுகள் என்ற சொல் சுவீடன், டென்மார்க் ஆகியவற்றைக் குறிக்கப் பயன்படுத்தப்படவில்லை.  

முதலாம் உலகப் போருக்குப் பிறகு (1914–1918) "பால்டிக் நாடுகள்" என்ற சொல் முன்னாள் உருசியப் பேரரசில் இருந்து விடுதலை பெற்ற பால்டிக் கடலால் சூழப்பட்ட நாடுகளைக் குறிக்கத் தொடங்கியது. இந்தச் சொற்றொடரில் எசுத்தோனியா, லாத்வியா, லித்துவேனியா, பின்லாந்து (பின்லாந்து பின்னர் நோர்டிக் நாடுகளில் ஒன்றாக இணைக்கப்பட்டது) ஆகியவை அடங்கும்.  

இரண்டாம் உலகப் போருக்குப் பிறகு (1939–1945), 1991 வரை சோவியத் ஒன்றியத்தால் கைப்பற்றப்பட்ட எசுத்தோனியா, லாத்வியா, லித்துவேனியா ஆகிய மூன்று நாடுகளைத் தொகுக்க இந்த சொல் பயன்படுத்தப்பட்டது. அதே வேளையில், பின்லாந்து, நோர்டிக்கு நாடுகள் என்ற மற்றொரு புவிசார் அரசியல் குழுவின் உறுப்பினராகக் குறிப்பிடப்படுகிறது.
# தட்சோய்



**தட்சோய்** (*Tatsoi* அல்லது *tat choy* (*Brassica rapa subsp. narinosa* அல்லது *Brassica rapa var. rosularis*) என்பது *பிராசிகா இராபா*வின் வகைகளில் ஒன்றாகும். குறிப்பாக இது ஆசிய நாடுகளில் உணவுக்கு பயன்படும் கீரை ஆகும். போக் சொய் வகையோடு நெருங்கிய தொடர்பு கொண்டுள்ளதாக இருக்கிறது. இக்கீரை வட அமெரிக்க உணவுகளில் இது அதிகம் பயன்படுத்தப்படுகிறது. மேலும் தற்போது உலகின் பல நாடுகளும் இதனைப் பயிரிடுகின்றன.  

## புறத்தோற்றம்
இத்தாவரம் அடர் பச்சை நிறமூகவும், இதன் இலைகள் கரண்டி வடிவம் போன்றும் அமைந்துள்ளன. இலைகளின் மேற்பரப்பு ரோசா இதழ் போன்று இருக்கின்றன. இதன் நறுமணம் நுட்பமாக இருக்குமெனக் கூறுகின்றனர்.  

## நடவு
இத்தாவரத்தினை அறுவடை செய்ய 45 முதல் 50 நாட்கள் ஆகும். வளரும் போது இது தாங்கும் வெப்பநிலை –10&nbsp;°C (15&nbsp;°F) ஆகும். பனிப்பொழிவில் கூட இதனை அறுவடை செய்ய இயலும்  
- முதிர்வு அடைய ஆகும் நாட்கள்: 45
- நடவுப் பருவம்
  - ஆகாயம் பாரத்த நிலம்: நடவு நிலத்தினை முன் கூட்டயே தயார் படுத்த வேண்டும். வெயிற்காலம் முடியும் பருவத்தில் நட வேண்டும்.
  - உட்புறம்: நேரடியாக நடலாம்.
- விதைக்கும் ஆழம்: 1/4" முதல் 1/2"
- இரண்டு விதைகளுக்கிடையே இருக்க வேண்டிய இடைவெளி: 6"
- ஒரு நடவு வரிசைக்கும், அடுத்த நடவு வரிசைக்குமுள்ள இடைவெளி: 18"
- விதை முளைக்க ஆகும் காலம்: 5 - 15
- பயிர்க்கலைத்தல்: 4" உயரம், கலைத்தல் 6" மேல்.

## ஊட்ட மதிப்பு
இக்கீரையில் அதிக அளவு உயிர்ச்சத்து சி, கரோடினாய்டுகள், இலைக்காடி, கல்சியம், பொட்டாசியம்.
# வி. பாலகுமாரன்


**வி. பாலகுமாரன்**(*V. Balakumaran*) என்பவர் ஆரம்ப காலத்தில் இலங்கையில் ஈழப் புரட்சிகர மாணவர் அமைப்பின் (ஈரோஸ்) இரண்டு உயர்நிலைத் தலைவர்களில் ஒருவராக இருந்தவர். 1990 ஆம் ஆண்டில், இவரும் ஈரோஸ் உறுப்பினர்களில் பெரும் பகுதியினரும் அமைப்பை விட்டு வெளியேறி தமிழீழ விடுதலைப் புலிகள் அமைப்பில் இணைந்தனர். பாலகுமாரன் விடுதலைப் புலிகளின் அரசியல் பிரிவில் செயற்பட்டதாக கருதப்படுகிறது.  

## பின்னணி
தமிழீழ விடுதலைப் புலிகளின் மூத்த தலைவரான பாலகுமாரன் வடகிழக்கு இலங்கையில் ஒரு சிறிய காட்டில் தமிழ் கிளர்ச்சியாளர்களை வீழ்த்திய இராணுவத்தினரின் தாக்குதலில் பலத்த காயம் அடைந்ததாகத் தெரிவிக்கப்பட்டது. ஜனவரி 29, 2009 அன்று பாலகுமாரன் படுகாயமடைந்ததாக அறிவிக்கப்பட்டது.  
2009 இறுதிப் போரின்போது பாலகுமாரன் இலங்கை இராணுவத்தினம் சரணடைந்ததாகவும், ஆனால் அதன் பிறகு இவர் குறித்த தகவல் தெரியவில்லை எனப்படுகிறது.
# விஜய்கர் கோட்டை


**விஜய்கர் கோட்டை** (*Vijaygarh Fort*) என்பது இந்தியா உத்தரப்பிரதேச மாநிலத்தின் சோன்பத்ரா மாவட்டத்தில் உள்ள ராபர்ட்சுகஞ்சில், சத்ரா-சில்தாம் சாலையில் தந்திரால் அணைக்கு அருகே சத்ரா தொகுதியில் உள்ள மவு கலான் கிராமத்தில் தென்கிழக்கு திசையில் அமைந்துள்ள பாழடைந்த கோட்டை ஆகும். இது இராபர்ட்சுகஞ்சியிலிருந்து 30 கி. மீ. தொலைவில் அமைந்துள்ளது.  

## வரலாறு
விஜய்கர் கோட்டையினை ஆண்ட கடைசி ஆட்சியாளர் பெனாரசின் ராஜா சைத் சிங் ஆவார். ஆங்கிலேயர்கள் இந்த கோட்டையினைக் கைப்பற்றும் வரை இவர் இங்கு ஆட்சி செய்தார். இந்தக் கோட்டை மயக்கும் வகையில் உள்ளதாகக் கருதப்படுவதோடு, மற்றொரு கோட்டை இதன் கீழ் மறைந்துள்ளதாகவும் கூறப்படுகிறது. கோட்டையின் பிரதான நுழைவாயிலுக்கு அருகில் ஒரு கல்லறை உள்ளது. இது அசுரத் மீரான் சா பாபா என்று பிரபலமாக அறியப்படும் சையத் ஜெயின்-உல்-அப்தின் மீர் சாகிப்பின் கல்லறை என்று கூறப்படுகிறது. கல்லறைக்கு அருகில் மீரா சாகர் மற்றும் இராம் சாகர் என்று அழைக்கப்படும் இரண்டு குளங்கள் உள்ளன. இவை ஒருபோதும் வறண்டு போவதில்லை.  

## சுற்றுலா இடங்கள்
விஜய்கர் கோட்டையில் பல பழைய கோயில்கள் மற்றும் சிவப்புக் கல் தூண்கள் உள்ளன. இவை சமுத்திரகுப்தரின் விஷ்ணுவர்தன் நிலப்பிரபுத்துவத்தின் கல்வெட்டுகளைக் கொண்டுள்ளன. இந்தக் கோட்டை இதன் பாறை கல்வெட்டுகள், குகை ஓவியங்கள், சிலைகள் மற்றும் வற்றாத குளங்களுக்காகப் பிரபலமானது. கோட்டை வளாகத்திற்குள் நான்கு குளங்கள் உள்ளன. இவை ஒருபோதும் வறண்டு போவதில்லை. விஜய்கரின் பாதிக்கும் மேற்பட்ட பகுதி கைமூர் மலைத்தொடரின் செங்குத்தான மற்றும் கரடுமுரடான மலைகளால் சூழப்பட்டுள்ளது. இரண்டு குளங்களுக்கு இடையில் ரங் மகால் என்று அழைக்கப்படும் ஒரு அரண்மனை இருந்தது. இது பாறையில் கலைச் சிற்பங்களைக் கொண்டிருந்தது. இளவரசி சந்திரகாந்தாவின் அரண்மனையாக இது கருதப்பட்டது.  

ஒவ்வொரு ஏப்ரல் மாதமும் ஒரு கண்காட்சி (உர்சு) ஏற்பாடு செய்யப்படுகிறது. இதில் பல்வேறு மதங்கள் மற்றும் பிரிவுகளைச் சேர்ந்த மக்கள் கலந்து கொள்கிறார்கள்.  

விஜய்கர் கோட்டை வரலாற்று மற்றும் தொல்லியல் முக்கியத்துவம் வாய்ந்ததாகும். தேவகி நந்தன் கத்ரி எழுதிய *சந்திரகாந்தா* நாவலில் இந்தக் கோட்டையும் இளவரசி சந்திரகாந்தாவும் குறித்து விவரிக்கப்பட்டுள்ளது.  

இந்து மாதமான திருவோணத்தில், கான்வரியர்கள் (கான்வார் புனிதப் பயணம் செல்லுபவர்) ராம் சாகரிலிருந்து தண்ணீர் சேகரித்து பின்னர் சிவ்தாருக்கு தங்கள் புனித பயணத்தைத் தொடங்குகிறார்கள்.  

## படங்கள்
# சோலிபேசிலசு கலாமி



***சோலிபேசிலசு கலாமி*** (*Solibacillus kalamii*) என்பது ஒரு கிராம்-நேர் பாக்டீரியா. இந்தப் பாக்டீரியா தடி வடிவன, எண்டோஸ் போர்- உருவாக்கும் மற்றும் காற்றினைச் சுவாசித்து வாழும் *சோலிபேசிலசு* பேரினத்தினைச் சார்ந்தது. இது உயர் திறன் கொண்ட துகள் வடிகட்டி அமைப்பினைப் பயன்படுத்தி அனைத்துலக விண்வெளி நிலையத்தினால் பிரித்தெடுக்கப்பட்டது.  

## கண்டுபிடிப்பு
அனைத்துலக விண்வெளி நிலையத்தில் வழக்கமான பராமரிப்பு மற்றும் துப்புரவு அமைப்பான உயர் செயல்திறன் துகள்கள் வடிகட்டி அல்லது கீபா வடிப்பானில் இந்தப் பாக்டீரியா இருந்தது கண்டறியப்பட்டது. இது அனைத்துலக விண்வெளி நிலையத்தில் 40 மாதங்களுக்கு மேலாக இருந்தது. இந்த வடிகட்டி பின்னர் 2017ஆம் ஆண்டில் கிரகங்களுக்கிடையேயான பயணத்திற்கான ஆய்வுக்காகத் தேசிய வானூர்தியியல் மற்றும் விண்வெளி நிர்வாக முன்னணி ஆய்வகமான தாரை உந்தும் ஆய்வகத்தில் பகுப்பாய்வு செய்யப்பட்டது. உயிரித் தொழில்நுட்பம் மற்றும் கிரகப் பாதுகாப்புக் குழுவின் மூத்த ஆராய்ச்சி விஞ்ஞானி முனைவர் கஸ்தூரி வெங்கடேசுவரன் இந்தக் கண்டுபிடிப்பு குறித்து பன்னாட்டு அமைப்பின் பரிணாம நுண்ணுயிரியல் இதழில் வெளியிட்டார்.  

1963ஆம் ஆண்டில் நாசாவில் ஆரம்பக்காலப் பயிற்சி பெற்ற புகழ்பெற்ற விண்வெளி விஞ்ஞானி டாக்டர் ஆ. ப. ஜெ. அப்துல் கலாமின் பெயரால் இந்த புதிய பாக்டீரியா பெயரிடப்பட்டது.  

## சிறப்பியல்புகள்
சோலிபேசிலசு கலாமி அதிகக் கதிர்வீச்சைத் தாங்கி, உயிரித் தொழில்நுட்பப் பயன்பாடுகளுக்கு உதவியாக இருக்கும் புரத வாரியான சில பயனுள்ள சேர்மங்களையும் உற்பத்தி செய்கின்றன. ஆராய்ச்சியாளர்கள் இந்த பாக்டீரியாவை முழுமையாக வகைப்படுத்தவில்லை. ஆனால் கதிர்வீச்சு சேதத்திலிருந்து பாதுகாக்க உதவும் இரசாயனங்களுக்குப் புதிய ஆதாரமாக இருக்கும் என்று இவர்கள் கருதுகின்றனர்.
# டாக்டர் ஆ. ப. ஜெ. அப்துல் கலாம் பல்கலைக்கழக தொழில்நுட்ப நிறுவனம்



**டாக்டர் ஆ. ப. ஜெ. அப்துல் கலாம் பல்கலைக்கழக தொழில்நுட்ப நிறுவனம்** (*Dr. APJ Abdul Kalam UIT Jhabua*) என்பது இந்தியாவில் மத்தியப் பிரதேசத்தில் ஜபுவாவில் உள்ள ஒரு பொது (அரசு) கல்லூரி ஆகும். இந்த நிறுவனம் மத்தியப் பிரதேச அரசால் பல்கலைக்கழக தொழில்நுட்ப நிறுவனம், ஜாபுவா என்ற பெயரில் நிறுவப்பட்டது. இது 2015ஆம் ஆண்டில் போபாலில் நிறுவப்பட்ட ராஜீவ் காந்தி புரோடியோகிகி பல்கலைக்கழகத்தின் ஓர் அங்கமாகும்.  

## வரலாறு.
பொறியியல் நிபுணத்துவத்தின் வளர்ந்து வரும் தேவையைப் பூர்த்தி செய்வதற்காக, மத்தியப் பிரதேச அரசு 2015ஆம் ஆண்டில் இந்நிறுவனத்தினை உருவாக்கியது. இந்த நிறுவனம் ஆரம்பத்தில் கணினி அறிவியல், பொறியியல் மற்றும் இயந்திர பொறியியலில் இளநிலை பொறியியல் மற்றும் இளநிலை தொழில்நுட்பம் ஆகியவற்றை மட்டுமே வழங்கியது. இந்த நிறுவனம் முன்னாள் குடியரசுத் தலைவர் டாக்டர் ஆ. ப. ஜெ. அப்துல் கலாமின் நினைவாக மறுபெயரிடப்பட்டது.  

## பயிற்றுவிக்கப்படும் படிப்புகள்

### இளநிலை படிப்புகள்
இளநிலை பொறியியல் மற்றும் இளநிலை தொழில்நுட்ப பட்ட நான்கு ஆண்டுகள் (எட்டு பருவம்) படிப்புகளைப் பின்வரும் பாடங்களில் வழங்குகிறது.  
| கணினி அறிவியல் மற்றும் பொறியியல் | 60 | 2015 |
| --- | --- | --- |
| இயந்திரவியல் பொறியியல் | 60 | 2015 |
# நிக்கல்(II) நைட்ரேட்டு



**நிக்கல்(II) நைட்ரேட்டு** (*Nickel(II) nitrate*) என்பது Ni(NO<sub>3</sub>)<sub>2</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். இதைத் தவிர வேறு சில நிக்கல்(II) நைட்ரேட்டு நீரேற்றுகளும் அறியப்படுகின்றன. நிக்கல்(II) நைட்ரேட்டு அறுநீரேற்றில் நைட்ரேட்டு அயனிகள் நிக்கலுடன் பிணைக்கப்பட்டிருக்காது. Ni(NO<sub>3</sub>)<sub>2</sub><sup>.</sup>9H<sub>2</sub>O, Ni(NO<sub>3</sub>)<sub>2</sub><sup>.</sup>4H<sub>2</sub>O, and Ni(NO<sub>3</sub>)<sub>2</sub><sup>.</sup>2H<sub>2</sub>O. ஆகிய நீரேற்றுகளும் அறியப்படுகின்றன.  

## தயாரிப்பு
நிக்கல் ஆக்சைடுடன் நைட்ரிக் அமிலத்தைச் சேர்த்து வினைபுரியச் செய்தால் நிக்கல்(II) நைட்ரேட்டு உருவாகிறது.  

: NiO + 2 HNO<sub>3</sub> + 5 H<sub>2</sub>O → Ni(NO<sub>3</sub>)<sub>2</sub><sup>.</sup>6H<sub>2</sub>O  

நீரற்ற நிக்கல் நைட்ரேட்டை பொதுவாக நீரேற்றுகளை சூடாக்குவதன் மூலம் தயாரிக்க முடிவதில்லை. மாறாக நீரேற்றுடன் டைநைட்ரசன் பெண்டாக்சைடு அல்லது டைநைட்ரசன் டெட்ராக்சைடுடன் நிக்கல் கார்பனைலை சேர்த்து வினைபுரியச் செய்தால் நீரிலி நிலை நிக்கல்(II) நைட்ரேட்டு உருவாக்கப்படுகிறது.  
: Ni(CO)<sub>4</sub> + 2 N<sub>2</sub>O<sub>4</sub> → Ni(NO<sub>3</sub>)<sub>2</sub> + 2 NO + 4 CO  

நீரேற்றப்பட்ட நைட்ரேட்டு பெரும்பாலும் நிக்கல் வினையூக்கிகளுக்கு முன்னோடியாகப் பயன்படுத்தப்படுகிறது.  

## கட்டமைப்பு
ஆக்சிசனேற்றப்பட்ட ஈந்தணைவிகள் கொண்ட நிக்கல்(II) சேர்மங்கள் பெரும்பாலும் எண்முக ஒருங்கிணைப்பு வடிவவியலைக் கொண்டுள்ளன. இரண்டு பல்லுருவ நான்குநீரேற்றுகள் (Ni(NO<sub>3</sub>)<sub>2</sub><sup>.</sup>4H<sub>2</sub>O) படிகமாக்கப்பட்டுள்ளன. ஒரு நான்குநீரேற்றில் ஈதல்பிணைப்பு நைட்ரேட்டு ஈந்தணைவிகள் மாறுபக்கத்திலும் மற்றொன்றில் அவை சிசு எனப்படும் அதேபக்கத்திலும் காணப்படுகின்றன.  

## பயன்
நிக்கல்(II) நைட்ரேட்டு முதன்மையாக உலோக நிக்கலின் மின்முலாம் பூசவும் மற்றும் மின்னச்சுத் தகடுகளாக்கவும் பயன்படுத்தப்படுகிறது. பன்முக வினையூக்கத்தில், நிக்கல் (II) நைட்ரேட்டு அலுமினாவை செறிவூட்ட பயன்படுத்தப்படுகிறது. வெப்பச்சிதைவின் போது விளையும் பொருள்களில் இரானே நிக்கல் மற்றும் உருசிபரா நிக்கல் வடிவங்கள் கிடைக்கின்றன. ஒரே மாதிரியான வினையூக்க வினையில் அறுநீரேற்று குறுக்கு இணைப்பு வினைகளுக்கு ஒரு முன் வினையூக்கியாகும்.
# நிக்கல் டெட்ராபுளோரைடு



**நிக்கல் டெட்ராபுளோரைடு** (*Nickel tetrafluoride*) என்பது NiF<sub>4</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். நிக்கலும் புளோரினும் சேர்ந்து வினைபுரிவதால் இந்த இருமச் சேர்மம் உருவாகிறது.  

## தயாரிப்பு
(XeF<sub>5</sub>)<sub>2</sub>NiF<sub>6</sub> சேர்மத்துடன் ஆர்சனிக்கு பெண்டாபுளோரைடு (AsF<sub>5</sub>) அல்லது பொட்டாசியம் அறுபுளோரோநிக்கலேட்டு(IV) சேர்மத்துடன் போரான் முப்புளோரைடைச் சேர்த்து வினைபுரியச் செய்தால் நிக்கல் டெட்ராபுளோரைடு உருவாகிறது.  

## இயற்பியல் பண்புகள்
நிக்கல் டெட்ராபுளோரைடு ஒரு பழுப்பு நிற திடப்பொருளாக உருவாகிறது. NiF3 ஐ உருவாக்குவதற்கு –65° செல்சியசு வெப்பநிலைக்கு மேல் F<sub>2</sub> இழந்து நிலைப்புத்தன்மையற்றதாகி NiF<sub>3</sub> சேர்மத்தை கொடுக்கிறது.  

## வேதிப் பண்புகள்
நிக்கல் டெட்ராபுளோரைடு மிகவும் வலிமையான ஓர் ஆக்சிசனேற்றியாகும். நீரற்ற HF இல் லூயிசு அமிலங்களின் முன்னிலையில் ஆக்சிசனேற்ற பண்புகள் மேம்படுத்தப்படுகின்றன. ஆக்சிசனேற்ற சக்தியின் அடிப்படையில், இது கிரிப்டான் இருபுளோரைடுடன் ஒப்பிடத்தக்கதாக உள்ளது. புரோமின் பெண்டாபுளோரைடை அறுபுளோரோபுரோம்(VII) நேர்மின் அயனியாகவும், பொட்டாசியம் அறுபுளோரோபிளாட்டினேட்டு(V) சேர்மத்தை பிளாட்டினம்(VI) புளோரைடாகவும் ஆக்சிசனேற்றம் செய்கிறது.  

நிக்கல் டெட்ராபுளோரைடு சேர்மம் நிலையற்ற கிரிப்டான் இருபுளோரைடுக்கு மாற்றாக கனிமத் தொகுப்பு வினைகளில் பயன்படுத்தப்படுகிறது. ஏனெனில் இது கிடைக்கக்கூடிய மற்றும் நிலையான பொட்டாசியம் அறுபுளோரோநிகெலேட்டு(IV) சேர்மத்திலிருந்து மிக எளிதாக ஒருங்கிணைக்கப்படுகிறது.
# விக்ரம் லால்



**விக்ரம் லால்** (Vikram Lal) இந்தியாவைச் சேர்ந்த ஒரு தொழிலதிபர் ஆவார். 1942 ஆம் ஆண்டில் இவர் பிறந்தார். இந்தியாவின் புது தில்லியை தளமாகக் கொண்ட இந்திய வணிக வாகன உற்பத்தியாளரான ஐச்சர் மோட்டார் நிறுவனத்தின் நிறுவனரும் முன்னாள் தலைமை நிர்வாக அதிகாரியாகவுமாக அறியப்படுகிறார். டூன் பள்ளி இயக்குநர்கள் குழுவில் ஓர் உறுப்பினராகவும் இருந்து வருகிறார்.  

செருமனி நாட்டிலுள்ள டெக்னிசு பல்கலைக்கழக டார்ம்சுடாட்டு நிறுவனத்தில் இவர் இயந்திர பொறியியல் பயின்றார்.  

1966 ஆம் ஆண்டில் தனது தந்தையால் நிறுவப்பட்ட குடும்ப நிறுவனமான இந்திய ஐச்சர் மோட்டார் நிறுவனத்தில் சேர்ந்தார். 1959 ஆம் ஆண்டில் ஐச்சர் இழுவைவண்டி ஆணையம் என்ற நிறுவனத்தின் பெயரில் இந்தியாவின் முதல் இழுவைவண்டி உற்பத்தியாளராக ஐச்சர் உற்பத்தியைத் தொடங்கியது. செருமன் இழுவைவண்டி உற்பத்தியாளர் ஐச்சருடன் கூட்டு முயற்சியில் இருந்தது, இறுதியில் 1986 ஆம் ஆண்டில் இலகுரக வணிக வாகனங்களிலும் பின்னர் கனரக வாகனங்களிலும் இந்நிறுவனம் கிளைத்தது.  

இவரது மகன் சித்தார்த்தா லால் இப்போது ஐச்சர் மோட்டார் நிறுவனத்தின் தலைமை நிர்வாக அதிகாரியாக உள்ளார். அவரது மகள் சிம்ரன் குட் எர்த் நிறுவனத்தை கவனித்து வருகிறார்.  

லால் தனது ஓய்வு கால ஆண்டுகளை தனது சொந்த குட்எர்த் கல்வி அறக்கட்டளையில் தன்னார்வத் தொண்டு செய்து வருகிகிறார்.
# மூர்ஸ் சிகரம்



**மூர்ஸ் சிகரம்** (*Moores Peak*) என்பது அண்டார்டிகாவின் தெற்கு செட்லாண்டு தீவுகளில் லிவிங்ஸ்டன் தீவில் உள்ள அர்டு தீபகற்பத்திலிருந்து 407 மீ உயரமுள்ள சிகரம் ஆகும்.  

தெற்கு செட்லாண்ட்சுக்கு 1821-22 வருகை தந்த அமெரிக்க சீலிங் கப்பல் ஜார்ஜ் போர்ட்டரின் மாஸ்டர் கேப்டன் பிரின்ஸ் மூர்ஸ் பெயரால் இந்த மலைச்சிகரம் பெயரிடப்பட்டுள்ளது.  

## அமைவிடம்
சிகரம் 62°41′21″S 60°20′37″W இல் அமைந்துள்ளது, இது மிராடோர் மலைக்கு மேற்கே 880 மீ தெற்கிலும், நேப்பியர் சிகரத்திலிருந்து 2.2 கி.மீ. தென்-தென்மேற்கிலும், கிகிஷ் கிராக்கின் வடக்கே 4.47 கி.மீ. மேற்கிலும் காஸ்டெல்வி சிகரத்தின் வடகிழக்குப் பகுதியிலிருந்து 2.21 கி.மீ. கிழக்கிலும் அமைந்துள்ளது.  (1968 இல் பிரிட்டிஷ் வரைபடக்குழு, 1991 இல் ஸ்பானிஷ், மற்றும் 2005 மற்றும் 2009 இல் பல்கேரியன் வரைபடக்குழுவினர்).  

## வரைபடங்கள்

- Isla Livingstone: பெனின்சுலா ஹர்ட். வரைபடம் இடவியல் 1:25000. மாட்ரிட்ஃ சர்வீஷியோ ஜியோகிராஃபிகோ டெல் எஜெர்சிட்டோ, 1991. (இணைக்கப்பட்ட பணியின் பக்கம் 16 இல் மீண்டும் உருவாக்கப்பட்டது
- எல். எல். இவானோவ் மற்றும் பலர். அண்டார்டிகாவில் லிவிங்ஸ்டன் தீவு மற்றும் கிரீன்விச் தீவு, தெற்கு ஷெட்லாண்ட் தீவுகள். அளவுகோல் 1:100000 நிலப்பரப்பு வரைபடம். சோபியாஃ அண்டார்டிக் இடம்-பெயர்கள் பல்கேரியா ஆணையம், 2005.
- எல். எல். இவானோவ். அண்டார்டிகாவில் லிவிங்ஸ்டன் தீவு மற்றும் கிரீன்விச், ராபர்ட், ஸ்னோ மற்றும் ஸ்மித் தீவுகள் உள்ளன. அளவுகோல் 1:120000 நிலப்பரப்பு வரைபடம். ட்ராயன்ஃ மன்ஃப்ரெட் வோர்னர் அறக்கட்டளை, 2009.
- அண்டார்டிக் டிஜிட்டல் தரவுத்தளம் (ADD) அண்டார்டிகாவின் நிலப்பரப்பு வரைபடம் 1:250000. அண்டார்டிக் ஆராய்ச்சிக்கான அறிவியல் குழு (SCAR) 1993 முதல், தொடர்ந்து மேம்படுத்தப்பட்டு புதுப்பிக்கப்பட்டது.
- எல். எல். இவானோவ். அண்டார்டிகாவில் லிவிங்ஸ்டன் தீவு மற்றும் ஸ்மித் தீவு. அளவுகோல் 1:100000 நிலப்பரப்பு வரைபடம். மன்ஃப்ரெட் வோர்னர் அறக்கட்டளை, 2017.  ஐ. எஸ். பி. என்&nbsp;978-619-90008-3-0
# போபாரா



**போபாரா** (*Popara*, (சிரில்லிக் எழுத்துக்கள்: *попара*, , *papara*, ) என்ற உணவு, ரொட்டியைக் கொண்டு தயாரிக்கப்படும் பல்கேரிய உணவு வகைகளில் ஒன்றாகும். இவ்வுணவில் பயன்படும் ரொட்டியானது பழைய ரொட்டியாகவும், அதன் மேற்புறம் தடிமனாகவும் இருக்கும். இதனை பால் அல்லது தேநீர் அல்லது நீர் ஆகிய ஏதாவது ஒன்றில் அமுக்கித் தருவர். பெரும்பாலும் சர்க்கரை, தேன், வெண்ணெய், பாலாடைக் கட்டி ஆகியவைகள் சேர்க்கப்படுகின்றன. இந்த உணவினை செய்வது எளிமையாகும். இவ்வுணவை அதிகமாக பல்காரியா, கிரேக்கம் (நாடு), செர்பியா, பொசுனியா எர்செகோவினா, வடக்கு மக்கெதோனியா, துருக்கி, மொண்டெனேகுரோ ஆகிய நாடுகளில் உண்பர். இது செர்பியாவின் ஏழை மக்கள் உணவு ஆகும்.
# ஒருங்கிணைந்த தெற்கு நுழைவாயில்


**ஒருங்கிணைந்த தெற்கு நுழைவாயில்** (மலாய்: *Gerbang Selatan Bersepadu*; ஆங்கிலம்: *Southern Integrated Gateway* (**SIG**); என்பது மலேசியா, ஜொகூர், ஜொகூர் பாரு, புக்கிட் சாகர் பகுதியில் அமைந்துள்ள போக்குவரத்து வளாகத்தைக் குறிப்பிடுவதாகும். இந்த வளாகம் ஜொகூர் பாரு நகரின் ஜொகூர் பாரு சென்ட்ரல் தொடருந்து நிலையம்; மற்றும் சுல்தான் இசுகந்தர் சுங்கம், குடி நுழைவு மற்றும் தனிமைப் படுத்துதல் வளாகம்; சுல்தான் இசுகந்தர் கட்டிடம் ஆகியவற்றை உள்ளடக்கியது.  

ஜொகூர் சுல்தான் இப்ராகிம் இசுகந்தர் அவர்களின் பெயரில் இந்த வளாகத்திற்குப் பெயரிடப்பட்டது. ஜொகூர் பாரு சென்ட்ரல் நிலையமும்; சுல்தான் இசுகந்தர் கட்டிட வளாகமும்; ஜொகூர் பாரு மற்றும் தெற்கு தீபகற்ப மலேசியாவின் முக்கிய போக்குவரத்து மையமாக விளங்குகின்றன.  

## பொது

ஒருங்கிணைந்த தெற்கு நுழைவாயில் திட்டம் என்பது இசுகந்தர் மலேசியா மேம்பாட்டுத் திட்டத்தின் ஒரு பகுதியாகும். இந்தத் திட்டத்தின் வடிவமைப்பு மற்றும் கட்டுமானத்திற்கு மலேசிய பொதுப்பணித் துறை பொறுப்பேற்றது.  

சுல்தான் இசுகந்தர் சுங்கம், குடி நுழைவு மற்றும் தனிமைப் படுத்துதல் வளாகம் (*Customs Immigration Quarantine Complex*) வளாகம் 16 டிசம்பர் 2008-ஆம் தேதி, வாகனங்களின் போக்குவரத்திற்காகத் திறக்கப்பட்டது.  

அக்டோபர் 2010-இல் ஜொகூர் பாரு சென்ட்ரல் தொடருந்து நிலையத்தின் செயல்பாட்டுச் சேவைகள் இணைக்கப்பட்டன. அத்துடன் பழைய ஜொகூர் பாரு தொடருந்து நிலையத்தின் சேவைகளும் நிறுத்தப்பட்டன.
# இலுகன்கா


**இலுகன்கா** (*Lukanka* என்பது பல்காரியா நாட்டு உணவு வகை ஆகும். இது *சுயுக்* (sujuk) உணவு போன்றதென்றாலும் அதனைவிட அதிக நறுமணம் கொண்டதாக உள்ளது. இது பாதி உலர்ந்த தன்மையுடனும், நீள் உருண்டை வடிவத்திலும், தட்டையாகவும் தோற்றமளிக்கும். வெளிப்புறம் அடர் பழுப்பு நிறமாகவும், உட்புறம் சிவப்பாகவும் இருக்கும். இதனுள் சிறுசிறு துண்டுகளாக இறைச்சியும், கொழுப்பும் உள்ளடங்கி இருக்கும்.  

பாரம்பரியமான இவ்வுணவு, கொத்திறைச்சி போல நசுக்கப்பட்டு பன்றி இறைச்சி, கன்றுக்குட்டி இறைச்சி, மிளகு, சீரகம், உப்பு கலந்து தயாரிக்கப்படும். உறைபோல பசுவின் காய்ந்த சிறுகுடலுக்குள் அடைக்கப்பட்டு, பின்பு இது காற்றோட்டமான இடத்தில் 40 முதல் 50 நாட்கள் உலர விடப்படுகிறது. இதனால் நாளடைவில் இது தட்டையான உருவம் பெறுகிறது. வழக்கமாக இது துண்டுகளாக நறுக்கப்பட்டு உணவுக்கு முன் பசியூக்கியாக உண்ண தரும் பழக்கம் அந்நாட்டில் உள்ளது.  

இதில் பலவகைகள் உண்டு. அதில் ஒருவகை (*Karlovska lukanka*), பாரம்பரிய உணவாகச் சட்டப் பாதுகாப்பினை ஐரோப்பிய நாடுகளுக்கும், ஐக்கிய ராச்சியத்திற்கும் ( an EU and UK-wide Traditional specialities guaranteed (TSG) ) பெற்றுள்ளது.
# உருக்சானா பர்வீன்



**உருக்சானா பர்வீன்** (*Rukhsana Parveen*) பாக்கித்தான் நாட்டைச் சேர்ந்த ஒரு குத்துச்சண்டை வீராங்கனையாவார். 1992 ஆம் ஆண்டு மே மாதம் 5 ஆம் தேதியன்று இவர் பிறந்தார். உருக்சானா பெர்வீன் என்ற பெயராலும் இவர் அழைக்கப்படுகிறார். 2016 ஆம் ஆண்டில், இந்தியாவின் குவகாத்தி நகரத்தில் நடந்த தெற்காசிய விளையாட்டுப் போட்டிகளில் பங்கேற்றபோது, பன்னாட்டு விளையாட்டுப் போட்டியில் பங்கேற்ற பாக்கித்தானின் முதல் பெண் குத்துச்சண்டை வீராங்கனை என்ற சிறப்பை பெற்றார். இப்போட்டியில் இவருடன் மேலும் இரண்டு பாக்கித்தானிய பெண்கள் இடம்பெற்றிருந்தனர். பாக்கித்தானிலிருந்து ஆசிய விளையாட்டுப் போட்டிகளுக்கு அனுப்பப்பட்ட முதல் பெண்கள் அணி என்ற சிறப்புக்கும் இவர்களுக்கு உண்டு.  

## தொழில் வாழ்க்கை
இந்திய குத்துச்சண்டை வீராங்கனையான மேரி கோமின் வாழ்க்கை வரலாற்று திரைப்படத்தைப் பார்த்த பிறகு குத்துச்சண்டையில் ஈடுபடத் தூண்டப்பட்டதாக பர்வீன் கூறியுள்ளார். 2015 ஆம் ஆண்டில் குத்துச்சண்டை விளையாட்டை இவர் விளையாடத் தொடங்கினார், இந்தியாவின் குவகாத்தி நகரத்தில் நடைபெற்ற 2016 தெற்காசிய விளையாட்டுப் போட்டிகளில் பங்கேற்கத் தேர்ந்தெடுக்கப்படுவதற்கு முன்பு எட்டு மாதங்கள் மட்டுமே நௌமான் கரீம் இவருக்கு குத்துச்சண்டை பயிற்சியளித்தார்.[1]  

### பன்னாட்டுப் போட்டிகள்

#### தெற்காசிய விளையாட்டுப் போட்டிகள்
பர்வீன் செக்னாசு கமல் என்பவரால் பயிற்றுவிக்கப்பட்டார். கௌசுலீம் பானோ மற்றும் சோபியா இயாவேத்து ஆகியோரும் பாக்கித்தான் குத்துச்சண்டை கூட்டமைப்பால் வழிகாட்டப்பட்டு இந்தியாவின் குவகாத்தியில் நடைபெற்ற 2016 தெற்காசிய விளையாட்டுப் போட்டிகளில் பங்கேற்க அணியில் சேர்க்கப்பட்டனர். பர்வீன் 60 கிலோ எடை பிரிவில் அரையிறுதிக்கு முன்னேறி வெண்கலப் பதக்கம் வென்றார். இந்த பதக்கத்துடன், குத்துச்சண்டையில் பன்னாட்டு பதக்கம் வென்ற இரண்டாவது பாக்கித்தானியப் பெண் என்ற சிறப்பைப் பெற்றார். சோபியா இயாவேத்து முன்னதாக பதக்கம் பெற்ற முதலாவது பெண்ணாகத் திகழ்ந்தார். நேபாளத்தின் காத்மாண்டு நகரத்தில் நடைபெற்ற 2019 ஆம் ஆண்டிற்கான தெற்காசிய விளையாட்டுப் போட்டிகளில், பர்வீன் மற்றொரு வெண்கலப் பதக்கம் வென்றார். ஆனால் இந்த முறை 64 கிலோ பிரிவில் பங்கேற்றார்.&nbsp;  

#### ஆசிய விளையாட்டுப் போட்டிகள்
இந்தோனேசியா நாட்டின் இயாகர்த்தா நகரத்தில் நடைபெற்ற 2018 ஆம் ஆண்டு ஆசிய விளையாட்டுப் போட்டிகளுக்குத் தயாராவதற்காக, பர்வீன் மற்ற ஐந்து பெண்களுடன் தலைநகர் இசுலாமாபாத்தில் நடைபெற்ற பயிற்சி முகாமில் பங்கேற்றார். பின்னர் இரசியா பானோவும் இவரும் தேர்ந்தெடுக்கப்பட்டனர். கண்டம் அளவிலான போட்டிகளில் போட்டியிடும் பாக்கித்தானின் முதல் அணியின் ஒரு பகுதியாக தேர்ந்தெடுக்கப்பட்டார் என்பது கூடுதல் சிறப்பாகும். அங்கு இவர் 60 கிலோ பிரிவில் பங்கேற்றார். &nbsp;16 ஆவது சுற்றில் இந்திய குத்துச்சண்டை வீராங்கனை பவித்ரா என்பவரிடம் தோல்வியடைந்தார்.
# மு. ரா. செயகர்



**முகுந்த் ராம்ராவ் செயகர்** (*Mukund Ramrao Jayakar*) (13 நவம்பர் 1873 - 10 மார்ச் 1959) ஒரு இந்திய வழக்கறிஞரும், அறிஞரும் மற்றும் அரசியல்வாதியுமாவார். புனே, சாவித்திரிபாய் புலே புனே பல்கலைக்கழகம்|புனே பல்கலைக்கழகத்தின்]] முதல் துணை வேந்தராக இருந்தார். இவர் ஒரு முக்கிய இந்திய விடுதலை இயக்கப் போராட்ட வீரரும் கூட.  

## வாழ்க்கை
செயகர் ஒரு மராத்தி பதரே பிரபு குடும்பத்தில் பிறந்தார்.  

செயகர், 1902 இல் மும்பையில் சட்டம் படித்த இவர் 1905 இல் இலண்டனில் சட்ட வல்லுநரானார். 1905 இல் இவர் பம்பாய் உயர் நீதிமன்றத்தின் வழக்கறிஞராகப் பதிவு செய்து கொண்டார். முகம்மது அலி ஜின்னாவுடன் இணைந்து ஆங்கிலச் செய்தித் தாளான பாம்பே குரோனிக்கிளின் இயக்குநராக இருந்தார்.  

செயகர், 1923-1925இல் பம்பாய் சட்டமன்றக் குழுவின் உறுப்பினராகவும், சுயாட்சிக் கட்சியின் தலைவராகவும், மத்திய சட்டப் பேரவை உறுப்பினராகவும் இருந்தார். 1937ல் டெல்லியில் உள்ள இந்தியக் கூட்டாட்சி நீதிமன்றத்தின் நீதிபதியானார். டிசம்பர் 1946இல், இந்திய அரசியல் நிர்ணய மன்றத்தில் சேர்ந்தார். நெடுஞ்சாலை மேம்பாடு தொடர்பான பரிந்துரைகளை தெரிவிப்பதற்காக 1927 இல் உருவாக்கப்பட்ட இந்திய சாலை மேம்பாட்டுக் குழுவின் தலைவராகவும் இருந்தார். இந்து மகாசபை உறுப்பினராக இருந்தார். 1928இல் அனைத்து கட்சி மாநாட்டில் பங்கேற்றார். மேலும் முகம்மது அலி ஜின்னா முன்வைத்த அகில இந்திய முசுலிம் லீக்க்கின் கோரிக்கைகளை மறுப்பதில் முக்கியப் பங்கு வகித்தார்.  
, 24 செப்டம்பர் 1932 அன்று, பூனா ஒப்பந்தம் கையெழுத்தான அன்று தேஜ் பகதூர் சப்ரு மற்றும் பி. ஆர். அம்பேத்கருடன் செயகர். ]]  
கைவல்யதாம யோகா நிறுவனத்தின் ஆலோசனைக் குழுவின் தலைவராகவும் இருந்தார்.  

## இறப்பு
செயகர், 10 மார்ச் 1959 அன்று மும்பையில் தனது 86வது வயதில் காலமானார்  

## இதனையும் பார்க்கவும்

- புனே பல்கலைக்கழகம்
# சசிகலா குருபூர்


## கல்வி
சசிகலா குருபூர் 1988ஆம் ஆண்டில் மங்களூர் பல்கலைக்கழகத்தில் சட்டத்தில் பட்டம் பெற்றார். மைசூர் பல்கலைக்கழகத்தில் பன்னாட்டுச் சட்டத்தில் முனைவர் பட்டம் பெற்ற இவர், தங்கப் பதக்கமும் பெற்றார். இவர் புனித ஆக்னெசு கல்லூரி மற்றும் எஸ். டி. எம் சட்டக் கல்லூரியின் முன்னாள் மாணவர்.  

சசிகலா குருபூர், இந்திய பல்கலைக்கழகத்தின் தேசிய சட்டப் பள்ளி, எஸ். டி. எம் சட்டக் கல்லூரி, மணிப்பால் தகவல் தொடர்பு நிறுவனம் மற்றும் அயர்லாந்தின் கார்க் பல்கலைக்கழகக் கல்லூரி ஆகியவற்றில் பணிபுரிந்துள்ளார். இவரது ஆராய்ச்சி நீதித்துறை, ஊடக சட்டங்கள், பன்னாட்டுச் சட்டம் மற்றும் மனித உரிமைகள், ஆராய்ச்சி முறை, பெண்ணிய சட்ட ஆய்வுகள், உயிரி தொழில்நுட்ப சட்டம், சட்டம் மற்றும் சமூக மாற்றம் ஆகிய துறைகளில் அடங்கும். இவர் இரண்டு புத்தகங்களை இணைந்து எழுதியுள்ளார். மேலும், 60 ஆராய்ச்சிக் கட்டுரைகளையும் வெளியிட்டுள்ளார்.  

1991ஆம் ஆண்டில், இந்திய தேசிய சட்டப் பள்ளி சமூக அடிப்படையிலான சட்ட சீர்திருத்தங்கள் குறித்த தேசிய விருது பெற்ற திட்டத்திற்கு வழிகாட்டினார். 2001ஆம் ஆண்டில், போர்டு அறக்கட்டளை பாலின வாதம் மற்றும் ஐரோப்பிய ஆணைய சட்ட இணைப்பு மானியத்தின் கீழ் 1998ஆம் ஆண்டில் என். பி. எஸ் துறை ஆராய்ச்சி நிதியினைப் பெற்றார்.  

முனைவர் சசிகலா குருபூர் சமீபத்தில் புனேவைத் தளமாகக் கொண்ட நுகர்வோர் தொழில்நுட்ப நிறுவனமான உட்சாலோவின் ஆலோசனைக் குழு உறுப்பினராக நியமிக்கப்பட்டுள்ளார்.  

## கௌரவங்கள்

- 2004இல் புல்பிரைட் உதவித் தொகையையும் மற்றும் எடின்பர்க் சட்டப் பள்ளியின் உதவித் தொகையையும் பெற்றார்.
- பெண்களுக்கு அதிகாரமளித்தல் மற்றும் கல்விக்கு இவர் செய்த பங்களிப்பிற்காக கர்நாடக அரசு கித்தூர் ராணி சென்னம்மா விருதை வழங்கியது.
- நவம்பர் 2013-இல், விஜய் அறக்கட்டளையால் 'சட்டத் துறையில் சிறந்து விளங்குவதற்கான விருது' வழங்கப்பட்டது.
- 2011ஆம் ஆண்டில் இந்தியச் சட்ட நிறுவனங்களின் அமைப்பு மற்றும் மேனன் சட்டப் பயிற்சி நிறுவனம் ஆகியவற்றால் சட்டக் கல்வி கண்டுபிடிப்பு விருதைப் பெற்றார்.
# தாட்சிகி


**தாட்சிகி** (*Tzatziki* அல்லது *cacık*) என்பது பசியூக்கி வகைகளில் ஒன்றாகும். இவ்வுணவு நடுநிலக் கடல், மத்திய கிழக்கு நாடுகளில் அதிகம் உண்ணப்படுகிறது. இது இன் தயிரும், பொடியாக நறுக்கப்பட்ட வெள்ளரி அல்லது பிற தேர்ந்தெடுக்கப்பட்ட காய்கறியையும் கலந்து தயாரிக்கப்படுகிறது. மசாலாப் பொருள் கலந்து செய்யப்பட்ட, நடுநிலக் கடல் இறைச்சி உணவுகளுடன், இதனை சேர்த்து உண்ணும் வழக்கம் உள்ளது.  

இயற்கையான முறையில் செம்மறியாடு அல்லது ஆட்டின் பாலால் இன் தயிர் தயாரிக்கப்படுகிறது. பின்பு, அதனுடன் வெள்ளரி, வெள்ளைப்பூண்டு, உப்பு, இடலை எண்ணெய், சில நேரங்களில் எலுமிச்சைச்சாறு, சதகுப்பி, புதினா, அல்லது வோக்கோசு கலக்கப்பட்டு, பெரும்பாலும் குளிர்ச்சியாகப் பரிமாறப்படுகிறது.
# இக்தினியா



**இக்தினியா** (*Ictinia*) என்பது *அசிப்பிட்ரிடே* குடும்பத்தைச் சேர்ந்த பறவைகளின் பேரினமாகும். இதில் அமெரிக்காவினைப் பூர்வீகமாகக் கொண்ட இரண்டு சிற்றினங்கள் உள்ளன.  

## வகைப்பாட்டியல்
1816ஆம் ஆண்டில் பிரான்சு பறவையியலாளர் லூயிசு பியர் வியிலோட் என்பவரால் *இக்தினியா* பேரினம் அறிமுகப்படுத்தப்பட்டது. எனவே இதுவொரு மாதிரி பேரினமாகும். இந்த பெயர் காற்றாடிக்கான பண்டைக் கிரேக்க வார்த்தையான *இக்தினோசு* என்பதிலிருந்து வந்தது. இந்த பேரினத்தில் இப்போது இரண்டு சிற்றினங்கள் உள்ளன.  
| மிசிசிப்பி பருந்து | *இக்தினியா மிசிசிப்பியன்சிசு* வில்சன், 1811 | ! தீவாய்ப்புக் கவலை குறைந்த இனம் |
| --- | --- | --- |
| புளும்பியோசு பருந்து | *இக்தினியா புளும்பியா* | ! தீவாய்ப்புக் கவலை குறைந்த இனம் |
# இளவரசி (உணவு)


**இளவரசி (உணவு)** (, ) என்ற பல்கேரிய உணவு இடையீட்டு ரொட்டி வகையாகும். இது அந்நாட்டின் காலை துரித உணவு ஆகும். இது வீட்டில் தயாரிக்கப்படும் போது, ரொட்டித் துண்டுகள் இறைச்சியோடு சேர்த்து நெருப்பின் வாட்டி மொறு மொறுப்பாக செய்யப்படுகிறது. விரைவு உணவாகத் தயாரிக்கப்படும் போது அதிக நேரம் ஆகும். ஏனெனில், முழு ரொட்டியும் திறநிலை கரி அடுப்பின் தீயால் வாட்டப்படுகிறது. இத்துடன் மேற்புறம், மஞ்சள் பாலாடைக் கட்டி (kashkaval) உள்ள இடையீட்டு ரொட்டி யாக உருவாக்கப்படுகிறது. இதற்கு மேல் பூச்சாக மயோனெய்சு, கெட்ச்அப், கடுகு அல்லது 'இலுடெனிகா' (ljutenica) கலந்து, உண்போர் அவரவர் விருப்பத்திற்கு ஏற்ப உண்பர்.  

}}
# வாக்காப் பாரு தொடருந்து நிலையம்


**வாக்காப் பாரு தொடருந்து நிலையம்** (ஆங்கிலம்: *Wakaf Bharu Railway Station* மலாய்: *Stesen Keretapi Wakaf Bharu*) என்பது தீபகற்ப மலேசியாவின் கிழக்கு கரைப் பகுதியில், கிளாந்தான் மாநிலத்தின் வடக்குப் பகுதியில் தும்பாட் நகரில் உள்ள ஒரு தொடருந்து நிலையம் ஆகும். இந்த நிலையம் வாக்காப் பாரு மற்றும் அதன் சுற்றுப்புறங்களுக்குச் சேவை செய்கிறது.  

கிளாந்தான் மாநிலத் தலைநகர் கோத்தா பாரு நகரத்தில் இருந்து 13 கி.மீ. தொலைவில் மிக அருகாமையில் உள்ளது. அத்துடன் மலேசியக் கிழக்கு கடற்கரை தொடருந்து சேவையின் (*KTM East Coast Railway Line*) வடக்கு இறுதி முனையில் உள்ள தொடருந்து நிலையங்களில் ஒன்றாகும்.  

## பொது

இந்த நிலையம் கேடிஎம் இண்டர்சிட்டி (*KTM Intercity*) தொடருந்து சேவையை வழங்குகிறது. வாக்காப் பாரு நகரத்தில் இந்த நிலையம் அமைந்துள்ளதால், வாக்காப் பாரு நகரத்தின் பெயரில் இந்த நிலையம் அழைக்கப்படுகிறது. இந்த நிலையம் இப்போது பெரும்பாலும் மலாயர்களின் பண்டிகை விடுமுறை நாட்களில் மட்டுமே அதிகமாகப் பயன்படுத்தப்படுகிறது.  

வாக்காப் பாரு தொடருந்து நிலையம் ஒரு சிறிய நிலையமாகும். ஒவ்வொரு நாளும் ஒவ்வொரு திசையில் இருந்தும் 4 தொடருந்துகளுக்குச் சேவை செய்கிறது. மலேசியா ஒரு பிரித்தானிய காலனியாக இருந்தபோது 1948-ஆம் ஆண்டில் இந்தத் தொடருந்து நிலையம் திறக்கப்பட்டது.  

ஜொகூர் பாருவில் இருந்து ஒவ்வொரு நாளும் பயணிக்கும் ஒற்றைத் தொடருந்து சேவையின் வருகை, இந்த நிலையத்தில் ஒரு முக்கிய நிகழ்வாகக் கருதப்படுகிறது.  

## தொடருந்து சேவைகள்

- ராக்யாட் தீமோரான் விரைவு தொடருந்து 26/27 தும்பாட்-ஜொகூர் பாரு சென்ட்ரல் - (*Ekspres Rakyat Timuran 26/27 Tumpat–JB Sentral*)
- தீமோர் கிழக்கு நகரிடை போக்குவரத்து 51/52/57/60 தும்பாட்-குவா மூசாங் - (*Shuttle Timur 51/52/57/60 Tumpat–Gua Musang*)
- தீமோர் கிழக்கு நகரிடை போக்குவரத்து 55/56 தும்பாட்-தாபோங் - (*Shuttle Timur 55/56 Tumpat–Dabong*)

## காட்சியகம்
# வாக்காப் பாரு



**வாக்காப் பாரு** (மலாய் மொழி: *Wakaf Bharu*; ஆங்கிலம்: *Wakaf Bharu*) என்பது மலேசியா, கிளாந்தான் மாநிலத்தில்; தும்பாட் மாவட்டத்தில் உள்ள ஒரு நகரம். மாநிலத் தலைநகர் கோத்தா பாருவில் இருந்து 9 கி.மீ.; கோலாலம்பூர் மாநகரில் இருந்து 429 கி.மீ. தொலைவில் அமைந்துள்ளது.  

மலேசியக் கூட்டரசு சாலை -இல் இருந்து 5 கி.மீ. தொலைவில் வாக்காப் பாரு நகரம் உள்ளது. இந்த நகரம் ஓர் அமைதியான கிராமப்புற நகரமாக அறியப்படுகிறது.  

## பொது

இந்த நகரத்தில் ஒரு தொடருந்து நிலையம் உள்ளது. அதன் பெயர் வாக்காப் பாரு தொடருந்து நிலையம். இந்த நிலையம்வாக்காப் பாரு நகரத்துடன் கிம்மாஸ், குவா மூசாங், தும்பாட் ஆகிய நகரங்களை இணைக்கிறது.  

கோத்தா பாரு நகரத்திற்கு தொடருந்து சேவை இல்லாததால், கோத்தா பாருவை நோக்கிச் செல்லும் பயணிகளுக்கு வாக்காப் பாரு தொடருந்து நிலையம் தான் முக்கியமான இறங்கு நிலையமாக விளங்குகிறது.  

வாக்காப் பாரு பகுதியில் 90 விழுக்காட்டிற்கும் அதிகமானோர் மலாய்க்காரர்கள் மற்றும் முசுலிம்கள். ஒவ்வொரு வாரமும் "வெள்ளிக்கிழமை சந்தை" என்று அழைக்கப்படும் சந்தை இருப்பதால், வாக்காப் பாரு நகரம் வெள்ளிக்கிழமைகளில் கூட்டமாக இருக்கும்.